Tuesday, April 26, 2016
ADMINISTRATION/BALIK-CABUGAO NIGHT, NAPUNNO TI RAGSAK KEN ILIW!
Cabugao, Ilocos Sur – Napunno ti ragsak ken iliw iti Cabugao Central Park Auditorium iti pannakarambak ti Administration/Balik-Cabugao Night idi Abril 25, 2016 a nagpartisiparan dagiti Municipal Officials nga idauluan ni Mayor Edgardo “Ediboy” S. Cobangbang, Jr., Pamilia-LGU, Kakapitanes ti 33 a Barangay nga indauluan ni ABC President Thaddeus “Teddy” U. Soller ken dagiti Opisiales ti nadumaduma nga Asosasion, umili ti Cabugao ken Balikbayans a naggapu iti nadumaduma a Pagilian ken naggapu pay iti nadumaduma a lugar iti las-ud ti Pilipinas.
Indauluan ni SB Secretary Maxfel S. Suboc iti Panglukat a Kararag.
Pinarungbo dagiti makapikapik a samiweng nga impatayab ti J-Jam Orchestra ket saan a kinabaelan a pagmawmawen dagiti sonata iti alibtak ken regta dagiti sumasala a nangipakita iti laingda a mangkumpas kadagiti nagduduma a piesa a maipatayab iti Orkestra a nangpadaeg iti salonan nangruna iti Waltz ken Ballroom Music.
Indauluan ni SB Secretary Maxfel S. Suboc iti Panglukat a Kararag.
Nagduduma dagiti sonata ket mainaganan dagiti mangidaulo kadagitoy nga Opisiales/Grupo wenno Balikbayan a napan nagsala. Naiyam-ammo pay iti tunggal nagatendar a Balikbayan babaen iti panangyawag ni SB Secretary Maxfel ti nagan ken lugar a naggapuanda.
Naaramid pay ti Grand March nga indauluan da Mayor Ediboy ken ni Mrs. Jerlie Seguban-Cobangbang.
Kabayatanna, naibaet iti pannakaited ti pammadayaw ken premio dagiti nangabak iti One-Barangay One Product (OBOP) a pasalip ti LGU-Cabugao kadagiti RIC Members ken kangrunaan kadagiti nangabak iti Night Float Parade idi Abril 24, 2016 a nakaawatanda iti dadakel a premio.
Mismo a dagiti Municipal Officials nga idauluan da Mayor Edgardo “Ediboy” S. Cobangbang, Jr. ken ni Vice Mayor DJ Savellano ti nangiyawat kadagiti premio kadagiti nangabak.
Nakitaripnong met dagiti natatakneng a sangaili a naggapu iti nadumaduma a benneg ti kagimongan ken dadduma pay a bisita a nakidanggay kadagiti Barangay Officials, Balikbayans ken Pamilia-LGU a nakipagrambak iti dayta a rabii.
Iti mensahe ni Mayor Ediboy, kimmablaaw ken nagyaman iti sapasap a kailianna kasta metten dagiti Balikbayans ta agtultuloy latta ti talek ken pammatida iti Gobierno Lokal ti Cabugao nga ipakita ti aglaplapusanan a kaadu ti makipagrambak ken pannakikaysada nga umay agselebrar iti panagpiesta ti ili a nagtaudanda.
Innayon ti Ama ti Ili a napateg unay daytoy a panagtitiponda a makiinniliw ken makiinnabrasa kadagiti kakabagian ken kailianda ket agresulta latta met iti napintas a banag a mangitunda iti ad-adu pay a panagprogreso ti ili a Cabugao.
Nakikaysa met ni Former Mayor Dely Soller-Tan kasta metten ken ni Mr. Josh Edward “Ediboy” S. Cobangbang a nakipagrambak iti rabii a naisangrat para iti LGU - Family ken dagiti Balikbayans. # (Web In-Action)
Posted by Bayan ng Cabugao, Ilocos Sur at 10:32 AM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn